LV Eiropas Savienības Oficiālais Vēstnesis C 165/7

UZAICINĀJUMS IESNIEGT PRIEKŠLIKUMUS

“Atbalsts informācijas pasākumiem saistībā ar ES kohēzijas politiku”

(2018/C 165/08)

1. Mērķi un tematiskās jomas

Šis ir uzaicinājums iesniegt priekšlikumus ar mērķi no Komisijas 2014. gada 14. februāra Lēmumā C(2018) 763 (1) norādītajām 2018. gada budžeta apropriācijām finansēt informācijas pasākumus Eiropas Parlamenta un Padomes Regulas (ES) Nr. 1303/2013 (2) 58. panta f) punkta nozīmē.

Ar šo uzaicinājumu iesniegt priekšlikumus Eiropas Komisija vēlas atlasīt potenciālos saņēmējus, lai īstenotu vairākus informācijas pasākumus (3), ko līdzfinansē ES. Galvenais mērķis ir sniegt atbalstu ar ES kohēzijas politiku saistītas informācijas un satura (4) sagatavošanai un izplatīšanai, vienlaikus ievērojot iesaistīto dalībnieku pilnīgu redakcionālu neatkarību.

Šā uzaicinājuma iesniegt priekšlikumus īpašie mērķi ir šādi:

— veicināt un sekmēt labāku izpratni par kohēzijas politikas lomu atbalsta sniegšanā visiem ES reģioniem,

— palielināt informētību par ES finansētajiem projektiem – jo īpaši Kohēzijas politikas ietvaros – un par to ietekmi uz cilvēku dzīvi,

— izplatīt informāciju un veicināt atklātu dialogu par kohēzijas politiku, tās rezultātiem, tās nozīmi ES politisko prioritāšu sasniegšanā un par tās nākotni,

— veicināt pilsonisko līdzdalību jautājumos, kas saistīti ar kohēzijas politiku, un sekmēt pilsoņu dalību turpmāko prioritāšu noteikšanā šajā politikas jomā.

Priekšlikumos jāparāda un jānovērtē kohēzijas politikas nozīme Eiropas Komisijas politisko prioritāšu īstenošanā un pašreizējo un turpmāko problēmu novēršanā ES, tās dalībvalstu, reģionu un vietējā līmenī. Konkrētāk, tiem jāparāda, kā kohēzijas politika ir:

— veicinājusi nodarbinātību, izaugsmi un ieguldījumus reģionālā un valstu līmenī un uzlabojusi iedzīvotāju dzīves kvalitāti,

— palīdzējusi īstenot ES un dalībvalstu galvenās prioritātes, kuras papildus darbvietu un izaugsmes radīšanai cita starpā ietver klimata pārmaiņu problēmu risināšanu, vides aizsardzību un pētniecības un inovācijas veicināšanu,

— uzlabojusi ekonomisko, sociālo un teritoriālo kohēziju ES, vienlaikus samazinot atšķirības starp ES dalībvalstīm un reģioniem un tajos,

— palīdzējusi reģioniem izmantot globalizāciju, atrodot savu nišu pasaules ekonomikā,

— stiprinājusi Eiropas projektu ar to, ka kohēzijas politika tieši kalpo ES iedzīvotājiem.

2. Atbalsttiesīgie pieteikuma iesniedzēji

Atbalsttiesīgajiem pieteikuma iesniedzējiem (galvenajiem iesniedzējiem un līdziesniedzējiem, kā arī saistītiem subjektiem, ja tādi ir) ir jābūt tiesību subjektiem, kas veic uzņēmējdarbību un ir reģistrēti ES dalībvalstī. Atbalsttiesīgo pieteikuma iesniedzēju piemēri (5):

— plašsaziņas līdzekļu organizācijas/ziņu aģentūras (televīzija, radio, prese, tiešsaistes plašsaziņas līdzekļi, jauni plašsaziņas līdzekļi, dažādu plašsaziņas līdzekļu apvienojumi),

— bezpeļņas organizācijas,

— universitātes un izglītības iestādes,

— pētniecības centri un domnīcas,

— Eiropas nozīmes asociācijas,

— privāttiesību subjekti,

— publiskas iestādes (6) (valsts, reģionālas un vietējas), izņemot iestādes, kas atbild par kohēzijas politikas īstenošanu saskaņā ar Regulas (ES) Nr. 1303/2013 123. pantu.

Fiziskās personas, kā arī subjekti, kas izveidoti vienīgi ar mērķi īstenot projektus saskaņā ar šo uzaicinājumu iesniegt priekšlikumus, nav atbalsttiesīgi pieteikuma iesniedzēji.

Pieteikuma iesniedzējiem no Apvienotās Karalistes: atbilstības kritēriji ir jāievēro visā dotāciju periodā. Ja dotāciju periodā Apvienotā Karaliste izstāsies no ES, nenoslēdzot tādu nolīgumu ar ES, kas jo īpaši garantētu, ka pieteikuma iesniedzēji no Apvienotās Karalistes arī turpmāk ir atbalsttiesīgi, jūs vairs nesaņemsiet ES finansējumu (vienlaikus iespēju robežās turpinot piedalīties) vai arī jums nāksies atstāt projektu, pamatojoties uz dotāciju nolīguma II.17. pantu.

Pieteikuma iesniedzēji, kuri piedalījās Eiropas Komisijas 2017. gadā izsludinātajā uzaicinājumā iesniegt priekšlikumus (Uzaicinājums iesniegt priekšlikumus – “Atbalsts informācijas pasākumiem saistībā ar ES kohēzijas politiku”) (7), ir atbalsttiesīgi neatkarīgi no iepriekšējā pieteikuma iznākuma.

3. Izslēgšanas un atlases kritēriji

Pieteikuma iesniedzējam (galvenajam iesniedzējam un līdziesniedzējiem) un saistītajiem subjektiem jāparaksta apliecinājums ar goda vārdu, ka uz viņiem neattiecas neviens no gadījumiem, kas minēti Finanšu regulas (FR) (8) 106. panta 1. punktā un 107. pantā (attiecīgi par izslēgšanu no procedūras un noraidīšanu konkrētā procedūrā).

Pieteikuma iesniedzējiem (galvenajam iesniedzējam un līdziesniedzējiem) jābūt ar profesionālo kompetenci un atbilstīgu kvalifikāciju, kas nepieciešama, lai pilnībā īstenotu ierosināto informācijas pasākumu, kā arī to rīcībā ir jābūt stabiliem un pietiekamiem finansējuma avotiem, lai varētu turpināt darbību visu laikposmu, kurā tiek īstenots projekts, vai visu to gadu, par kuru tiek piešķirta dotācija, un piedalīties tā finansēšanā.

4. Piešķiršanas kritēriji

Dažādajām projektos iekļautajām darbībām un rīkiem jābūt savstarpēji saistītiem un skaidriem konceptuālās pieejas un sasniedzamo rezultātu ziņā. Tiem arī būtu jāpanāk nozīmīga ietekme, ko var izmērīt ar attiecīgiem rādītājiem. Tiem vajadzētu būt orientētiem uz reģioniem.

Pieteikumus vērtēs pēc šādiem kritērijiem:

Kritēriji Elementi, kas jāņem vērā Svērums (punkti) 1. Pasākuma atbilstība un ieguldījums mērķos, kas noteikti uzaicinājumā iesniegt priekšlikumus — Priekšlikuma mērķu atbilstība uzaicinājumā iesniegt priekšlikumus norādītajiem mērķiem un prioritātēm — Reģionā(-os) izmantoto informācijas pasākumu veidu atbilstība — Pievienotā vērtība jau esošajām iniciatīvām visos Eiropas reģionos — Projekta novatoriskums komunikācijas vides attīstības ziņā, piemēram, ierosinātā pasākuma multimediālā dimensija 30 punkti; (minimālā robežvērtība 50 %) 2. Pasākuma vēriens un efektivitāte — Konkrēti, izmērāmi, sasniedzami un atbilstīgi mērķi attiecībā uz informēšanu un izplatīšanu — Informēšanas plāna spēja (tostarp, piemēram, pārraides grafiks, izplatīšanas kanāli, garantēto kontaktu skaits, pamatojoties uz iepriekšējiem datiem) maksimāli sasniegt mērķauditoriju vietējā, reģionālā, vairāku reģionu un valsts līmenī (sviras efekts), piemēram, izmantojot pieteikuma iesniedzēju sadarbību ar tīkliem un/vai reģionālajiem dalībniekiem/plašsaziņas līdzekļiem — Ierosinātās metodikas efektivitāte šā uzaicinājuma mērķu sasniegšanā, tostarp satura radīšanas metodes, mehānisms, kas nodrošina redakcionālu neatkarību, un tehnisko risinājumu veidošanas metodes — Darbībām plānotā reklāma un rezultātu izplatīšanas metodes — Progresa uzraudzības pasākumi — Ex post izvērtējuma metodika — Iespējas projektu turpināt pēc noteiktā ES atbalsta perioda 40 punkti; (minimālā robežvērtība 50 %) 3. Pasākuma efektivitāte — Izmaksu lietderība piedāvāto resursu ziņā, ņemot vērā izmaksas un gaidāmos rezultātus 20 punkti; (minimālā robežvērtība 50 %) 4. Projekta darba grupas organizācija un projekta vadības kvalitāte — Piedāvāto koordinācijas mehānismu kvalitāte, kvalitātes kontroles sistēmas un riska pārvaldības pasākumi — Uzdevumu sadales kvalitāte, ņemot vērā ierosinātā pasākuma darbību īstenošanu 10 punkti; (minimālā robežvērtība 50 %)

Maksimālais punktu skaits, kas tiks piešķirts par priekšlikuma kvalitāti, ir 100 punkti. Minimālais nepieciešamais kopējais punktu skaits ir 60 punkti no 100, un katrā kritērijā ir jāsaņem vismaz 50 % no punktiem. Tikai tie priekšlikumi, kuri atbildīs iepriekš minētajiem kvalitātes kritērijiem, tiks iekļauti projektu sarindojuma sarakstā. Noteikto robežvērtību sasniegšana automātiski nenozīmē dotācijas piešķiršanu.

5. Budžets un projekta ilgums

Kopējais informācijas pasākumu līdzfinansēšanai paredzētais budžets šajā uzaicinājumā ir EUR 5 000 000.

Dotācijas summa būs vismaz EUR 70 000 un ne vairāk kā EUR 300 000. ES dotācija tiks piešķirta atmaksājumu formā līdz pat 80 % no pasākuma faktiskajām attiecināmajām izmaksām. Pieteikuma iesniedzējiem jāgarantē atlikušās summas līdzfinansējums no pašu resursiem.

Komisijai ir tiesības neizdalīt visus pieejamos līdzekļus.

Projekta maksimālais ilgums ir 12 mēneši.

6. Laika grafiks un pieteikumu iesniegšanas termiņš

Posmi Datums un laika periods Pieteikumu iesniegšanas termiņš 2018. gada 28. jūnijs Vērtēšanas periods (orientējoši) No 2018. gada jūlija līdz septembrim Pieteikuma iesniedzēju informēšana (orientējoši) 2018. gada oktobris Dotāciju nolīgumu parakstīšana (orientējoši) 2018. gada decembris/2019. gada janvāris

7. Papildu informācija

Pieteikuma veidlapas, kā arī papildu informāciju par uzaicinājumu iesniegt priekšlikumus var atrast norādēs pieteikuma iesniedzējiem, kas pieejamas tīmekļa vietnē http://ec.europa.eu/regional_policy/en/newsroom/funding-opportunities/calls-for-proposal/

Pieteikumiem jāatbilst prasībām, kuras izklāstītas minētajās norādēs pieteikuma iesniedzējiem.

(1) http://ec.europa.eu/regional_policy/sources/tender/pdf/official/2018_financing_decision_ta.pdf

(2) Eiropas Parlamenta un Padomes 2013. gada 17. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320. lpp.).

(3) Šajā uzaicinājumā iesniegt priekšlikumus “informācijas pasākums” ir neatkarīgs un saskanīgs informatīvu darbību kopums, kas attiecas uz ES kohēzijas politiku.

(4) Ar šo uzaicinājumu iesniegt priekšlikumus Eiropas Komisija atbalsta informācijas pasākumus saistībā ar ES kohēzijas politiku, kuru īsteno, izmantojot trīs galvenos fondus: Eiropas Reģionālās attīstības fondu (ERAF), Kohēzijas fondu (KF) un Eiropas Sociālo fondu (ESF). Šajā sakarā uz atbalstu var pretendēt projekts, kas pievēršas ietekmei, ko reģionā radījis jebkurš no šiem trim fondiem.

(5) Neizsmeļošs saraksts.

(6) Publisko tiesību subjekti vai privāttiesību subjekti, kuri veic valsts pārvaldes uzdevumus.

(7) OV C 282, 26.8.2017., 10. lpp.

(8) Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Eiropas Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).